
MARIANNE MAGELSSEN

KJÆRE GUD,
KOMMER DU SNART?
DET ER SÅ ROTETE HER

FAIR FORLAG





“Forget safety.

Live where you fear to live.

Destroy your reputation.

Be notorious.”

Rumi





I TAKKNEMLIGHET

til alle dere som har vært i min

nærhet gjennom livet.

Dere har gjort denne boken mulig.


INNHOLD

Forord

Jeg er helt fin

Det gikk fra lys til mørke på et øyeblikk

Jeg tar meg sammen

Han vil meg ikke noe vondt

Det handler om å følge bevegelsene

Ser du meg?

Ubehag gir vekst

La oss gjespe

Beskyttende murer

Jeg trodde jeg var god

Jeg er bare redd for å miste

Du prøver å være noe du ikke er

Det er mye liv å omfavne

Når noe dør, starter noe nytt

Finnes det en annen måte å se dette på?

Å glemme seg selv

Dobbel sorg og glede

Vi er her for å erfare

Snakker du sant?

Trærne tviholder ikke på bladene

Bare litt takknemlig

Kroppen er intelligent

Ro har ingenting med balanse å gjøre

Oppsummering hos terapeuten

Vær ærlig om motivene dine

Jeg ler og er hel

Å akseptere det uakseptable

Etterord

Takk

Mennesker som har vært til hjelp og inspirasjon

Sitater

Kilder


FORORD

Livet har både overrasket og forskrekket meg. Som liten trodde jeg det skulle være bare godt, og at det var meningen at jeg skulle være glad. Jeg var ikke forberedt.

Jeg var ikke klar over at vi er utstyrt med verktøy. At vi har det som skal til for å tåle både lyset og mørket. Jeg skulle ønske noen hadde fortalt det, slik at jeg ikke hadde behøvd å lete meg i hjel.

Jeg tror alle mennesker har noen ubearbeidete opplevelser i kroppen. Opplevelser som er godt beskyttet, for smertefulle til å hentes frem, og noen ganger også fullstendig ukjente for oss. Kroppen er intelligent, og den har ønsket å beskytte oss. I mange tilfeller har det også vært nødvendig, og vi kan være takknemlige for det, men alt vi har opplevd setter spor og preger måten vi lever livene våre videre på. Uten forvarsel kan det oppstå en situasjon hvor vi brutalt støter inn i de ubearbeidete opplevelsene: De kommer dermed til overflaten, men da ofte utkledd som smerte, tilbaketrekning, sinne, depresjon, angst, sorg eller sjalusi. Emosjonene kan ta all plass og gjøre det vanskelig å se den bakenforliggende årsaken. Hvis vi ikke er vennlige med oss selv og har bevegelse og romslighet, kan vi bli emosjonene som dukker opp. Jeg ble sjalusi, den mest negative emosjonen jeg visste om.

Det har vært ubehagelig å skrive denne boken. Jeg har vært kvalm mesteparten av tiden. En venninne spurte: “Er det ikke nok sånne bøker hvor folk bretter ut livet sitt, er vi ikke lei av det?” Jeg kjente meg brydd, og det kan hende hun hadde rett, men i min desperate leting etter å reparere meg selv fant jeg noen verktøy, og de ønsker jeg å dele. De tar ikke bort smerten livet kommer med, men de kan forhindre stagnasjon. Stagnasjon stjeler livskraft og mening. Verktøyene opprettholder bevegelsen i kroppen, tankene og følelsene. De har gjort meg bedre rustet i møte med det omskiftelige livet. Kanskje noe gir gjenklang hos deg.


Jeg er helt fin- Er alt i orden? spurte han.

- Ja, alt er bra, svarte jeg.

Jeg søkte hjelp nesten overalt. Jeg var hos psykolog, healer, auraleser, til energi-behandling og tarmskylling. Han mente at jeg burde finne svarene i meg selv, ikke søke hjelp alle mulige andre steder. Det var lett for ham å si, for han visste ikke at jeg var i ferd med å bli slem, at jeg måtte holde meg fast. Det gikk fra lys til mørke på et øyeblikk. Jeg ventet på at det skulle bli lyst igjen, pendelen svinger, men det skjedde ikke. Det kom ikke noe lys. Jeg trengte hjelp, det var ikke noe å lure på. Moren hans sa: “Er det ikke litt underlig med alle disse alternative greiene hun holder på med?”

Akkurat da jeg var i ferd med å gi opp, leste jeg en artikkel om en terapeut i et magasin. Det sto at hun var usedvanlig dyktig, opptatt av fremtiden mer enn fortiden, brutal, men omsorgsfull. En mann som var intervjuet sa at han aldri hadde vært så sint på noen, og aldri så takknemlig. En dame fortalte at hun hadde funnet seg selv, at hun ikke visste at hun var fin.

Jeg sendte en epost samme kveld. Allerede neste dag fikk jeg svar. Hun skrev: “Takk for din henvendelse. Du kan få time hos meg, men jeg vil først opplyse deg om hvordan jeg arbeider: Mennesket har mange effektive og enkle verktøy tilgjengelig. Allikevel har vi en tendens til å søke hjelp alle andre steder enn hos oss selv. Jeg har utviklet mestringsverktøyet Flyt-metoden. Metoden består av fem verktøy: Gjespe, Aksept, Oppmerksomhet, Snakke sant og Takknemlighet. Disse verktøyene opprettholder bevegelsen i kroppen, følelsene og tankene, og de hindrer stagnasjon. Stagnasjon stjeler livskraft, overskudd og glede. Når vi har bevegelse i følelsene, tankene og kroppen tåler vi mer, rommer mer og vi blir mer levende. I mitt arbeid bruker jeg først og fremst intuisjonen, og jeg sier alltid det jeg først fornemmer. Det betyr at det kan oppleves litt brutalt å gå hos meg. Mine klienter er voksne og har arbeidet med seg selv over lang tid, de ønsker resultater og er villige til å “la det stå til”. Det betyr å være ærlig, åpen og nysgjerrig. Du vil oppleve at du ønsker å slutte, og det har du anledning til. Etter åtte ganger tar vi en pause, og vurderer fremdrift og eventuell fortsettelse. Ønsker du å fortsette etter denne pausen, må du sette av seks dager som vi tilbringer sammen her på Vestlandet. Pris per nitti minutter er kr. 1.250. De seks dagene har en samlet pris på kr. 6.000. Første ledige time i Oslo er mandag 24/8. Gi beskjed hvis du ønsker denne timen. Du er hjertelig velkommen.”

Hos terapeuten

Jeg rotet med veien og kom for sent til første time. Det var uvanlig, for jeg kom aldri for sent. Hun sto i døren mellom venteværelset og kontoret da jeg stormet inn. Vi hilste raskt, og jeg satte meg ned i stolen hun pekte mot. Jeg trakk pusten, slapp ned skuldrene, smilte og så på henne.

- Du har ikke fått trøst, sa hun.

Fem helt vanlige ord, som i de første minuttene ikke utgjorde noen forskjell, men så ble noe skjøvet til siden, og jeg var forsvarsløs mot tårene som veltet frem. Minuttene gikk. Jeg gråt hundrelapper. Til slutt hadde jeg grått for ett tusen to hundre og femti kroner.

- Dette var en bra time, sa hun. - Du har fått litt bevegelse i kroppen, gråten åpner opp. Du kommer til å føle deg bedre allerede i kveld. Etter gråten kommer roen. Alt flyter dårlig i en anspent kropp. Vagusnerven din er svak, og det er vanskelig å arbeide med endringer så lenge den er det. Derfor må vi styrke den.

- Hvordan vet du det?

- Det kan jeg se. Du puster høyt oppe, bruker hjelpemuskulatur i hals og skuldre. Det ene øyelokket ditt henger litt over det ene øyet, og du holder ikke blikket lenge av gangen. Flyt-metoden har til hensikt å styrke vagusnerven. Nerven tilhører den delen av nervesystemet som styrer kroppens avspenningsrespons. Vi trenger at denne delen av nervesystemet fungerer optimalt for å ha et godt, tilstedeværende liv. Langvarig stress svekker nerven. Når nerven er sterk, kan du kjenne og høre hva du trenger og hvem du er. Vi sees om en uke. Tillat deg selv å gråte, det trenger du.

På fortauet utenfor, ikledd store solbriller og med halsen på ullgenseren helt opp til ørene, var jeg fortumlet og overrasket over det normale. Vinden virvlet opp høstbladene, og menneskene hastet til sine gjøremål. Jeg følte meg liten og utmattet. Jeg visste at jeg ikke kunne fortelle noen om dette, at jeg hadde grått i en time hos en terapeut uten utdannelse, en alternativ terapeut som jeg tilfeldig, hvis noe er tilfeldig, hadde lest om i et magasin.

- Hva har skjedd med deg, spurte han. - Har du grått?

Jeg tenkte jeg skulle si nei, men med et så oppblåst ansikt og rødsprengte øyne ble det litt for dumt, så jeg fortalte om timen hos terapeuten.

- Det høres bra ut, sa han. - Det beste du har gjort på lenge, det er bra å gråte.

Vi var forskjellige. Han strittet ikke imot, men lot følelser være følelser og tok de nysgjerrig imot. Jeg holdt tilbake og kontrollerte så godt jeg kunne. Det virket som om han gikk en lettere vei. Han var som en katt, visste intuitivt hvordan han kunne veksle mellom ro og aktivitet, mellom avspenning og stress. Katten ligger som et nøste i gresset under bjørka, den hviler, men på et øyeblikk er den flere meter oppe i treet. Så snart faren er over, kommer den ned, strekker på seg, gjesper, rister litt på kroppen og legger seg til ro. Den rister av seg frykt og stress. Jeg bar på det i flere dager. Noen ganger i mange år.

